Сабийхэр ягъэгушхуэ
Урысей МВД-м Налшык къалэмкIэ и управленэм и жэрдэмкIэ, школакIуэхэм я гъатхэ зыгъэпсэхугъуэм хиубыдэу, «Сабийхэрщ — ди къэкIуэнур» зыфIаща псапащIэ Iуэху гуапэ Къэрал киноконцерт гъэлъэгъуапIэм щрагъэкIуэкIащ.
Я гукъыдэжыр къаIэтын, дэрэжэгъуэ, гухэхъуэ ягъуэтын, гуапагъэрэ Iэ фIыгъэрэ зыхрагъэщIэн папщIэ кърагъэблэгъащ зи ныбжьыр илъэси 5-м щыщIэдзауэ 16-м нэс сабий 300-м щIигъу. Зэхыхьэр щекIуэкI пэшым щыщIыхьэм абы-хэм шар гъэпщахэр, нып цIыкIухэр, сабий хьэндрэфийхэр иратащ.
ФIэхъус псалъэ гуапэхэмкIэ къызэхуэсахэм захуигъэзащ къэрал кIуэцI IуэхухэмкIэ министру КъБР-м щыIэм и къуэдзэ полицэм и полковник Тату Къазбэч. «КъэкIуэнур зейр фэращ, фызыпэплъэ гъэмахуэ зыгъэпсэхугъуэр гъэщIэгъуэну, дахэу ефхьэкIыну си гуапэщ», — яжриIащ абы.
АдэкIэ Татум сабиигъуэр хъумэнымкIэ, къытщIэхъуэ щIэблэр хэкупсэу гъэсэнымкIэ къэрал кIуэцI IуэхухэмкIэ органхэм жыджэру зэрадэлажьэм папщIэ КъБР-м щыIэ МВД-м и министр Васильев Сергей къыбгъэдэкI фIыщIэ тхылъхэмрэ саугъэтхэмрэ — LG ЖК телевизор, LG СМ макъамэ центр, микрофон зыщIыгъу GL-3120 кинотеатр — яритащ Нартан къуажэм дэт сабий зеиншэхэмрэ адэ-анэм я нэIэм щIэмыту къэна сабийхэмрэ щапI школ-интернат №5-м и унафэщI Алишанов АлисулътIан, «Нэмыс» балигъ мыхъуахэм я социально-реабилитацэ центрым и директор Къардэн Адэлбий, акъылкIэ, IэпкълъэпкъкIэ ныкъусаныгъэ зиIэ сабийхэмрэ балигъхэмрэ защIэгъэкъуэнымкIэ «Надежда» КъБР-м и жылагъуэ IуэхущIапIэм и унафIэщI Емуз Иринэ, «Санаторнэ-Мэз школ №1» узыншагъэр щызэфIагъэувэж еджапIэ кIэзонэ IэнатIэм и директор Джаппуевэ Ларисэ сымэ.
ПсапащIэ Iуэхур зыхуэгъэпса сабий зеиншэхэм, унагъуэ хуэмыщIахэм щапI цIыкIухэм, зи къалэн зыгъэзащIэу хэкIуэда хабзэхъумэхэм къащIэнахэм, школакIуэхэм я мызакъуэу, балигъхэми кърагъэблэгъа хьэщIэхэми гъэщIэгъуэн, щIэщыгъуэ ящыхъуащ. Абыхэм я гукъыдэжыр къаIэтащ, я нэгу зрагъэужьащ КъБР-м, Ингуш Республикэм щэнхабзэмкIэ щIыхь зиIэ я лэжьакIуэ Саприкинэ Галинэ зи художественнэ унафэщI «Волшебный мир» щапхъэ зытрах сабий театрым, Нарткъалэ и щIалэгъуалэ театр-студием, Куэшей Аликрэ Битокъу Оксанэрэ я гъэсэн «Нал цIыкIу» сабий ансамблым, КъБР-м щэнхабзэмкIэ щIыхь зиIэ и лэжьакIуэ Романихинэ Иринэ зи пашэ, КъБКъУ-м и «Каллисто» къафэмкIэ театрым, Ахедагаевэ Еленэ зи Iэтащхьэ Налшык къалэ дэт Къэзэнокъуэ Жэбагъы и цIэр зезыхьэ Сабийхэм я эстетикэ гъэсэныгъэмкIэ центрым и «Одноклассницы» вокал студием я гупхэм, дунейпсо, урысейпсо фестивалхэмрэ зэпеуэхэмрэ я лауреат, Прохладнэ къалэм дэт ГъуазджэмкIэ сабий школым и еджакIуэ Вахрамеевэ Дарья сымэ, нэгъуэщIхэми.
Урысей Федерацэм Налшык къалэмкIэ и УВД-м и унафэщI полицэм и полковник ДыщэкI Назир Iуэхур щIызэхаублахэм, къызэхуэсахэм я гукъыдэжыр зэщIэзыIэта концертым жыджэру хэта творческэ гупхэм фIыщIэ яхуищIащ, дипломхэр, удз гъэгъахэмрэ IэфIыкIэхэмрэ яритащ.
Полицэм и лэжьакIуэхэм кърагъэблэгъа сабийхэр гуапэуи ирагъэжьэжащ — ахэр щыщIэкIыжым псыIэфIрэ мороженэрэ хуагуэшащ.
УАРДЭ Женя.
Сурэтхэр Холлаевэ Марзият трихащ.
